Jens Elkjær forlader jobbet som sundhedsdirektør i Region Syddanmark efter mistillid fra politikere. Det kan angiveligt koste regionen op til 10 millioner kroner.

Et mindretal i regionsrådet i Region Syddanmark har ikke længere tillid til Carl Holsts (V) højrehånd, sundhedsdirektør Jens Elkjær. Nu har han - i samråd med den nye regionsrådformand - valgt at trække stikket.

Set i lyset af et møde i forretningsudvalget onsdag har Jens Elkjær udtrykt bekymring for sine muligheder for at løse sin opgave som sundhedsdirektør tilfredsstillende, skriver Region Syddanmark i en pressemeddelelse.

- Det er en bekymring, jeg tager til efterretning – men også deler, selvom jeg beklager situationen dybt. Jeg har drøftet det med gruppeformændene og vil på den baggrund mandag den 23. november bede forretningsudvalget og regionsrådet om mandat til at forhandle en fratrædelsesaftale med Jens Elkjær, siger regionsrådsformand Stephanie Lose (V).

- Jeg har i min korte tid som regionsrådsformand og i næsten 10 år som regionsrådsmedlem haft et rigtig godt samarbejde med Jens Elkjær. Jens besidder nogle faglige kompetencer, som jeg sætter stor pris på og har meget stor respekt for, siger Stephanie Lose.

Det er selvfølgelig uvist, hvad den fratrædelse kommer til at koste regionen, men politikerne har flere bud.

- Fem til syv millioner. Han skal have tre års løn plus en kompensation på nogle millioner, vurderer Lasse Krull (K) ifølge DR.

Vibeke Syppli (EL) tror dog, at det kommer til at koste mere.

- Det kan være op til ti millioner, fortæller hun til DR Fyn.

Jens Elkjær kom i søgelyset i en striden mellem ham og daværende regionsdirektør Mikkel Hemmingsen. Striden handlede om en generationsskifte-aftale, som Jens Elkjær ønskede. En sådan aftale ville blandt andet give sundhedsdirektøren 15 procent af årslønnen i ekstra tillæg samt bedre pension.

Situationen mellem to topdirektører i Region Syddanmark var så sprængfarlig, at den politiske ledelse med Carl Holst (V) i spidsen valgte at få en advokat ind over til at rede trådene ud. Det kostede i sidste ende regionen 827.000 kroner.

I en anden sag bærer Jens Elkjær skylden for, at regionen har måtte opgive et millionkrav mod en sygehuschef.

Det er regionens forretningsudvalg med Carl Holst i spidsen kommet frem til i anklagen om systematisk overbetaling af sygehuschef Henrik Villadsen.

Socialdemokraternes gruppeformand og regionens næstformand Poul-Erik Svendsen sagde til Fyens Stiftstidende, før mødet i forretningsudvalget, at der nu bør sættes et helt nyt hold.

Se også: Anklage: Holst pressede ansatte til irrelevante opgaver

- Vi ser ikke Jens Elkjær som en del af den fremtidige direktion under regionsdirektør Jane Kraglund, siger Poul-Erik Svendsen onsdag før mødet, hvor en ny struktur i regionens direktion også er på dagsordenen.

- Hvis vi skal genvinde syddanskernes tillid og sætte en anden dagsorden end den, der handler om en syg kultur, så skal vi begynde helt forfra uden repræsentanter fra den gamle direktion, lyder det fra Poul-Erik Svendsen.

Bilagskrig: Carl Holst pudser topadvokat på region

Holst væltede sig i fryns: DF vil sende ham regningen

Jens Elkjær vil i en periode arbejde med at overdrage sine opgaver. Ledelsen af sundhedsområdet vil indtil videre blive varetaget af regionsdirektør Jane Kraglund og konstitueret direktør Mads Haugaard.

Region Syddanmarks medarbejdere er orienteret om fratrædelsen.